**JAVNI POZIV**

**NA VOLJO SO SREDSTVA ZA SPODBUJANJE LOKALNE PRIDELAVE IN ODGOVORNE POTROŠNJE HRANE**

Tokrat so v središču razpisa **lokalne skupnosti**, ki se zavedajo pomena trajnostne proizvodnje hrane, ki pomembno vpliva na zmanjševanje klimatskih sprememb. Organizirate lokalni dogodek, na katerem bo imela glavno vlogo lokalno pridelana hrana? Je v vaši občini organizirana tržnica lokalnih ponudnikov? So ti dogodki namenjeni mladim oz. jih vključujejo? Prijavite se!

**Evropski projekt Food Wave**, katerega partner je tudi Regionalna razvojna agencija za Podravje – Maribor (RRA Podravje-Maribor), objavlja javni poziv, na katerega lahko prijavite projekte, ki jih razvijate v vaši lokalni skupnosti na področju okolju prijazne pridelave in potrošnje hrane, pri čemer je pomembno, da so aktivnosti namenjene mladim občankam in občanom, ki so stari med 15 in 35 let.

Vsak predlagani projekt, ki ga želite prijaviti, mora obravnavati povezavo med hrano in podnebnimi spremembami. Do sredstev so upravičeni ukrepi, ki so povezani s komuniciranjem oz. ozaveščanjem, promocijo, usposabljanjem in učenjem, umetnostjo in s pobudami, ki zmanjšujejo količine odpadne hrane.

Na tej [povezavi](https://www.foodwave.eu/opportunities/call-for-proposals-for-local-authorities-promoting-sustainable-production-and-consumption-patterns-to-fight-climate-change/) najdete prijavnico in ostale dokumente, ki jih morate oddati najkasneje do **24. 3. 2022**.

Prijavljen projekt mora biti ocenjen na **skupno vrednost največ 5.000 €.** Vsak prijavitelj bo imel možnost **sofinanciranja** prijavljenega projekta/ukrepa **v višini 75 % skupnega zneska** akcije oz. največ 3.750 €. Delež lastnega financiranja in sofinanciranja ostaneta vedno enaka, tudi če so skupni stroški predlaganega ukrepa nižji od 5.000 €. Projekt, ki ga izvede prijavitelj, je **lahko tudi dražji od 5.000 €**, vendar bo v tem primeru preostali proračun skupnih stroškov predloga pokrit izključno z lastnimi finančnimi sredstvi prijavitelja.

**Rok za oddajo prijav na razpis je 24. marec 2022**. Na morebitna dodatna vprašanja vam bomo v okviru projekta odgovorili v petek, 4. marca med 12. do 13.15, ko bo na voljo informacijska pisarna projekta prek Zooma. Spremljajte kanale družbenih medijev Food Wave in obiščite spletno stran, če želite izvedeti dnevni red in kako se prijaviti na srečanje.

**Za dodatne informacije smo vam na voljo tudi na RRA Podravje-Maribor, kjer je za podajanje informacij o razpisu pristojen Andrej Dover, dosegljiv na** **andrej.dover@rra-podravje.si****.**